KOMMISSIONENS FORORDNING (EF) Nr. 2570/95 af 31. oktober 1995 om fastsættelse for produktionsåret 1994/95 af den anslåede olivenolieproduktion samt af det enhedsbeløb for produktionsstøtten, der kan udbetales som forskud

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2),

under henvisning til Rådets forordning (EØF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer (3), senest ændret ved forordning (EF) nr. 636/95 (4), særlig artikel 17a, stk. 2,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (5), senest ændret ved forordning (EF) nr. 150/95 (6), særlig artikel 13, stk. 1, og

ud fra følgende betragtninger:

I artikel 5 i forordning nr. 136/66/EØF er det fastsat, at enhedsbeløbet for produktionsstøtten skal nedsættes, når den faktiske produktion i et givet produktionsår overstiger den for det pågældende produktionsår fastsatte maksimale garantimængde; de producenter, hvis gennemsnitsproduktion er på mindre end 500 kg olivenolie pr. produktionsår, berøres dog ikke af en sådan nedsættelse;

i artikel 17a i forordning (EØF) nr. 2261/84 er det fastsat, at der skal beregnes en anslået produktion for det pågældende produktionsår med henblik på at fastlægge det beløb for enhedsstøtten til produktionen af olivenolie, der kan udbetales som forskud; dette beløb skal fastsættes på en sådan måde, at enhver risiko for uberettigede udbetalinger til olivendyrkerne undgås;

med henblik på beregningen af den anslåede produktion skal medlemsstaterne for hvert produktionsår meddele Kommissionen oplysningerne om produktionsprognoserne for olivenolie; Kommissionen kan anvende andre oplysningskilder;

ved fastsættelsen af forskuddet bør der tages hensyn til den i Rådets forordning (EØF) nr. 2159/92 (7) fastsatte tilbageholdelse, der foretages med henblik på oprettelse af fortegnelsen over olivendyrkningsarealerne, og den i Rådets forordning (EF) nr. 1875/94 (8) fastsatte tilbageholdelse, der foretages med henblik på foranstaltninger til forbedring af kvaliteten;

i Spanien og Portugal afviger produktionsstøttebeløbet fra beløbet i de andre medlemsstater; forskuddet bør derfor differentieres i disse to medlemsstater; på grundlag af de disponible oplysninger bør den anslåede produktion samt ovennævnte beløb fastsættes til nedennævnte niveauer;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

For olivenolieproduktionsåret 1994/95 er den anslåede produktion lig med 1 408 023 tons, og det enhedsbeløb for produktionsstøtten, der kan udbetales som forskud, er lig med:

a) - 85,34 ECU/100 kg for Spanien og Portugal

- 94,05 ECU/100 kg for de øvrige medlemsstater

for så vidt angår de mængder, der er underlagt en landbrugsomregningskurs, der var gældende før den 1. februar 1995.

b) - 103,05 ECU/100 kg for Spanien og Portugal

- 113,59 ECU/100 kg for de øvrige medlemsstater

for så vidt angår de mængder, der er underlagt en landbrugsomregningskurs, der er gældende fra den 1. februar 1995.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. oktober 1995.

På Kommissionens vegne

Franz FISCHLER

Medlem af Kommissionen

(1) EFT nr. 172 af 30. 9. 1966, s. 3025/66.

(2) EFT nr. L 349 af 31. 12. 1994, s. 105.

(3) EFT nr. L 208 af 3. 8. 1984, s. 3.

(4) EFT nr. L 67 af 25. 3. 1995, s. 1.

(5) EFT nr. L 387 af 31. 12. 1992, s. 1.

(6) EFT nr. L 22 af 31. 1. 1995, s. 1.

(7) EFT nr. L 217 af 31. 7. 1992, s. 8.

(8) EFT nr. L 197 af 30. 7. 1994, s. 14.